CELEX: 32021D1145
Language: el
Date: 2021-06-30 00:00:00
Title: Εκτελεστική απόφαση (ΕΕ) 2021/1145 της Επιτροπής της 30ας Ιουνίου 2021 για την εφαρμογή της οδηγίας 2009/103/ΕΚ του Ευρωπαϊκού Κοινοβουλίου και του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων με συνήθη στάθμευση στο Μαυροβούνιο και το Ηνωμένο Βασίλειο (Κείμενο που παρουσιάζει ενδιαφέρον για τον ΕΟΧ)

13.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 247/100
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1145 ΤΗΣ ΕΠΙΤΡΟΠΗΣ
         της 30ας Ιουνίου 2021
         για την εφαρμογή της οδηγίας 2009/103/ΕΚ του Ευρωπαϊκού Κοινοβουλίου και του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων με συνήθη στάθμευση στο Μαυροβούνιο και το Ηνωμένο Βασίλειο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2009/103/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και τον έλεγχο της υποχρεώσεως προς ασφάλιση της ευθύνης αυτής (1), και ιδίως το άρθρο 2, στοιχείο β), σε συνδυασμό με το άρθρο 8 παράγραφος 2,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 8 παράγραφος 1 δεύτερο εδάφιο της οδηγίας 2009/103/ΕΚ, τα οχήματα που έχουν τη συνήθη στάθμευσή τους σε τρίτη χώρα πρέπει να θεωρούνται, όσον αφορά την έγκυρη πράσινη κάρτα ή το πιστοποιητικό ασφάλισης στα σύνορα σχετικά με τη χρήση των εν λόγω οχημάτων, ως οχήματα που έχουν τη συνήθη στάθμευσή τους στην Ένωση, εφόσον τα εθνικά γραφεία ασφάλισης όλων των κρατών μελών —καθένα σύμφωνα με τις διατάξεις της εθνικής του νομοθεσίας περί υποχρεωτικής ασφάλισης— εγγυώνται χωριστά την ικανοποίηση αξιώσεων εξ ατυχημάτων που έχουν προκληθεί στο έδαφός τους από τα εν λόγω οχήματα.
                  
               
                     (2)
                  
                  
                     Το άρθρο 2 της οδηγίας 2009/103/ΕΚ εξαρτά την εφαρμογή του άρθρου 8 της οδηγίας σε οχήματα με συνήθη στάθμευση σε τρίτη χώρα, από τη σύναψη συμφωνίας μεταξύ των εθνικών γραφείων ασφάλισης των κρατών μελών και του εθνικού γραφείου ασφάλισης της οικείας τρίτης χώρας. Επιπλέον, προκειμένου το άρθρο 8 της οδηγίας να έχει εφαρμογή στα εν λόγω οχήματα, η Επιτροπή θα πρέπει να καθορίσει την ημερομηνία εφαρμογής της διάταξης αυτής στα εν λόγω οχήματα, καθώς και τους τύπους οχημάτων στα οποία εφαρμόζεται η εν λόγω διάταξη, αφού διαπιστώσει, σε στενή συνεργασία με τα κράτη μέλη, ότι συνήφθη συμφωνία.
                  
               
                     (3)
                  
                  
                     Στις 30 Μαΐου 2002, τα εθνικά γραφεία ασφάλισης των κρατών μελών του Ευρωπαϊκού Οικονομικού Χώρου και άλλων συνδεδεμένων κρατών συνήψαν συμφωνία, σύμφωνα με την οποία διασφαλίζεται ο διακανονισμός των αξιώσεων που απορρέουν από ατυχήματα τα οποία συμβαίνουν στο έδαφός τους και τα οποία προκαλούνται από οχήματα τα οποία έχουν τη συνήθη στάθμευσή τους στο έδαφος των έτερων συμβαλλομένων μερών της εν λόγω συμφωνίας, ανεξαρτήτως αν τα εν λόγω οχήματα είναι ασφαλισμένα (στο εξής: συμφωνία).
                  
               
                     (4)
                  
                  
                     Στις 6 Ιανουαρίου 2021, τα εθνικά γραφεία ασφάλισης των κρατών μελών και της Ανδόρας, της Βοσνίας-Ερζεγοβίνης, της Ισλανδίας, του Λιχτενστάιν, της Νορβηγίας, της Σερβίας, της Ελβετίας και του Ηνωμένου Βασιλείου υπέγραψαν ένα προσάρτημα της συμφωνίας, με το οποίο τροποποιήθηκε η συμφωνία προκειμένου να συμπεριληφθεί το εθνικό γραφείο ασφάλισης του Μαυροβουνίου. Στο προσάρτημα προβλέπονται οι πρακτικές ρυθμίσεις για την κατάργηση των ελέγχων της ασφάλισης όσον αφορά οχήματα με συνήθη στάθμευση στο έδαφος του Μαυροβουνίου, τα οποία αποτελούν το αντικείμενο της συμφωνίας.
                  
               
                     (5)
                  
                  
                     Το εθνικό γραφείο ασφάλισης του Ηνωμένου Βασιλείου ήταν συμβαλλόμενο μέρος της συμφωνίας της 30ής Μαΐου 2002. Η αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση δεν μετέβαλε την κατάσταση όσον αφορά τις υποχρεώσεις του εθνικού του γραφείου ασφάλισης έναντι των άλλων ενδιαφερόμενων εθνικών γραφείων ασφάλισης.
                  
               
                     (6)
                  
                  
                     Επομένως, πληρούνται όλες οι προϋποθέσεις για την άρση των ελέγχων της ασφάλισης αστικής ευθύνης, σύμφωνα με την οδηγία 2009/103/ΕΚ, για τα οχήματα με συνήθη στάθμευση στο Μαυροβούνιο και στο Ηνωμένο Βασίλειο.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Από τις 2 Αυγούστου 2021, τα κράτη μέλη δεν διενεργούν ελέγχους ασφάλισης της αστικής ευθύνης σε όλους τους τύπους οχημάτων με συνήθη στάθμευση στο Μαυροβούνιο, εξαιρουμένων των στρατιωτικών οχημάτων που είναι ταξινομημένα στη χώρα αυτή, κατά την είσοδό τους στην Ένωση.
         
         
            Άρθρο 2
            Από τις 2 Αυγούστου 2021, τα κράτη μέλη δεν διενεργούν ελέγχους ασφάλισης της αστικής ευθύνης σε όλους τους τύπους οχημάτων με συνήθη στάθμευση στο Ηνωμένο Βασίλειο, εξαιρουμένων των στρατιωτικών οχημάτων που είναι ταξινομημένα στη χώρα αυτή, κατά την είσοδό τους στην Ένωση.
         
         
            Άρθρο 3
            Τα κράτη μέλη ενημερώνουν αμέσως την Επιτροπή σχετικά με τα μέτρα που έλαβαν για την εφαρμογή της παρούσας απόφασης.
         
         
            Άρθρο 4
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 263 της 7.10.2009, σ. 11.